REGOLAMENT TAL-KUMMISSJONI (UE) 2020/770

tat-8 ta’ Ġunju 2020

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għall-miklobutanil, għan-napropammid u għas-sintofen f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) u l-Artikolu 49(2) tiegħu,

Billi:

(1) Għall-miklobutanil, il-livelli massimi ta’ residwu (MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. L-MRLs għan-napropammid ġew stabbiliti fil-Parti A tal-Anness III tar-Regolament (KE) Nru 396/2005. Għas-sintofen mhu stabbilit l-ebda MRL fir-Regolament (KE) Nru 396/2005, u peress li dawn is-sustanzi attivi mhumiex inklużi fl-Anness IV ta’ dak ir-Regolament, japplika l-valur prestabbilit ta’ 0,01 mg/kg stipulat fl-Artikolu 18(1)(b) tar-Regolament (KE) Nru 396/2005.

(2) Għall-miklobutanil, l-Awtorità Ewropea dwar is-Sigurtà fl-Ikel (“l-Awtorità”) ressqet opinjoni raġunata dwar ir-rieżami tal-MRLs eżistenti, f’konformità mal-Artikolu 12(1) tar-Regolament (KE) Nru 396/2005 (2). L-Awtorità pproponiet li tibdel id-definizzjoni tar-residwi. Irrakkomandat li tgħolli jew li żżomm l-MRLs eżistenti għat-tuffieħ, il-lanġas, l-isfarġel, in-naspli, il-loquats/in-naspli tal-Ġappun, il-berquq, iċ-ċirasa (ħelwa), il-ħawħ, l-għajnbaqar, l-għeneb tal-mejda u l-għeneb tal-inbid. L-awtorità kkonkludiet li fir-rigward tal-MRLs għall-frawli, it-tut, ir-ribes (aħdar, aħmar u isfar), il-banana, it-tadam, il-brunġiel, il-bettieħ, il-qara’ aħmar, id-dulliegħ, il-ħass tal-ħaruf/insalata tal-qamħ, il-fażola (bil-miżwed), il-qaqoċċ, il-ħops, l-għeruq tal-pitravi, il-majjali (muskoli, xaħam, fwied u kliewi), il-bovini (muskoli, xaħam, fwied u kliewi), in-nagħaġ (muskoli, xaħam, fwied u kliewi), il-mogħoż (muskoli, xaħam, fwied u kliewi), l-ekwini (muskoli, xaħam, fwied u kliewi), il-pollam (muskoli, xaħam, fwied), il-ħalib (bovini, nagħaġ, mogħoż, żiemel) u l-bajd tal-għasafar, xi informazzjoni ma kinitx disponibbli, u li kienet meħtieġa aktar konsiderazzjoni mill-maniġers tar-riskji. Billi ma hemmx riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. Se jsir rieżami ta’ dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(3) Għan-napropammid, l-Awtorità ressqet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (3). L-Awtorità pproponiet li tibdel id-definizzjoni tar-residwi. Irrakkomandat li jitbaxxew l-MRLs għal-lewż, il-qastan, il-ġellewż/ġellewż Ewropew, il-ġewż Amerikan, il-qlub tal-ġewż tal-arżnu, il-pistaċċi, il-ġewż, it-tuffieħ, il-lanġas, l-isfarġel, in-naspli, in-naspli tal-Ġappun, il-berquq, iċ-ċirasa (ħelwa), il-ħawħ, l-għajnbaqar, il-patata, il-krafes bl-għeruq/krafes Ġermaniżi, l-għerq tal-mustarda, ir-ravanell, is-swedes, il-ġdur, it-tadam, il-brunġiel, il-brokkoli,il-pastard, il-Brussels sprouts, il-kabboċċi bir-ras, il-ħass tal-ħaruf/insalata tal-qamħ, l-aruka, il-fażola (bil-miżwed), iż-żerriegħa tal-kittien, iż-żerriegħa tal-peprin, iż-żerriegħa tal-ġulġlien, iż-żerriegħa tal-ġirasol, iż-żerriegħa tal-kolza, iż-żerriegħa tas-sojja, iż-żerriegħa tal-mustarda, iż-żerriegħa tal-qoton, iż-żerriegħa tal-qara’ aħmar, iż-żerriegħa tal-għosfor, iż-żerriegħa tal-fidloqqom, il-qannebusa, iż-żerriegħa tal-camelina sativa u ż-żerriegħa tar-riġnuwa. L-awtorità kkonkludiet li fir-rigward tal-MRLs għall-grapefruit, il-larinġ, il-lumi, l-ixkomp, il-mandolin, il-frawli, it-tut, iċ-ċawsli iswed, il-lampun (aħmar u isfar), il-mirtill, il-cranberries, il-passolina (sewda, ħamra u bajda), ir-ribes (aħdar, aħmar u isfar), il-warda Skoċċiża, il-frott tas-sebuqa, il-ħxejjex aromatiċi u l-fjuri li jittieklu, l-infużjonijiet erbali (mill-fjuri, il-weraq u l-ħxejjex aromatiċi, l-għeruq u kwalunkwe parti oħra tal-pjanta) u l-ħwawar tal-frott, xi informazzjoni ma kinitx disponibbli, u li kienet meħtieġa aktar konsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. Se jsir rieżami ta’ dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(4) Għas-sintofen, l-Awtorità Ewropea dwar is-Sigurtà fl-Ikel (“l-Awtorità”) ressqet opinjoni raġunata dwar ir-rieżami tal-MRLs eżistenti, f’konformità mal-Artikolu 12(1) tar-Regolament (KE) Nru 396/2005 (4). L-Awtorità kkonkludiet li fir-rigward tal-MRLs għall-qamħ xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Ma teżisti l-ebda awtorizzazzjoni oħra għal din is-sustanza. Billi ma hemmx riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. Se ssir reviżjoni ta’ dan l-MRL; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(5) F’dak li għandu x’jaqsam mal-prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistu l-ebda tolleranza tal-importazzjoni jew limiti massimi tar-residwi fil-Codex (CXLs), l-MRLs jenħtieġ li jiġu stabbiliti fil-limitu speċifiku ta’ determinazzjoni (LOD) jew jenħtieġ li japplika l-MRL prestabbilit, kif previst fl-Artikolu 18(1)(b) tar-Regolament (KE) Nru 396/2005.

(6) Il-Kummissjoni kkonsultat lil-laboratorji ta’ referenza tal-Unjoni Ewropea dwar ir-residwi tal-pestiċidi fir-rigward tal-bżonn li jiġu adattati ċerti limiti ta’ determinazzjoni. Fir-rigward ta’ għadd ta’ sustanzi, dawk il-laboratorji kkonkludew li għal ċerti komoditajiet, l-iżvilupp tekniku jirrikjedi li jiġu stabbiliti limiti speċifiċi ta’ determinazzjoni.

(7) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, l-emendi xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(8) Permezz tal-Organizzazzjoni Dinjija tal-Kummerċ, l-isħab kummerċjali tal-Unjoni ġew ikkonsultati fir-rigward tal-MRLs il-ġodda u l-kummenti tagħhom ġew meqjusa.

(9) Għalhekk, jenħtieġ li r-Regolament (KE) Nru 396/2005 jiġi emendat skont dan.

(10) Sabiex il-prodotti jkunu jistgħu jiġu kkummerċjalizzati, ipproċessati u kkunsmati b’mod normali, jenħtieġ li dan ir-Regolament jipprevedi arranġament tranżizzjonali għall-prodotti li jkunu ġew prodotti qabel il-modifika tal-MRLs u li għalihom jintwera li jinżamm livell għoli ta’ protezzjoni tal-konsumaturi.

(11) Jenħtieġ li jitħalla jgħaddi perjodu raġonevoli ta’ żmien qabel ma jibdew japplikaw l-MRLs immodifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(12) Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II u III tar-Regolament (KE) Nru 396/2005 huma emendati f’konformità mal-Anness ta’ dan ir-Regolament.

Artikolu 2 Ir-Regolament (KE) Nru 396/2005 kif kien qabel ma ġie emendat b’dan ir-Regolament għandu jibqa’ japplika għall-prodotti li ġew manifatturati fl-Unjoni jew li ġew importati fl-Unjoni qabel it-2 ta’ Jannar 2021.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mit-2 ta’ Jannar 2021.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-8 ta’ Ġunju 2020. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for myclobutanil according to Article 12 of Regulation (CE) No 396/2005. [Opinjoni raġunata dwar ir-rieżami tal-livell massimu ta’ residwi għall-miklobutanil f’konformità tal-Artikolu 12 tar-Regolament (KE) Nru 396/2005.] EFSA Journal 2018;16(8):5392.

(3) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for napropamide according to Article 12 of Regulation (CE) No 396/2005. [Opinjoni raġunata dwar ir-rieżami tal-livell massimu ta’ residwi għan-napropammid skont l-Artikolu 12 tar-Regolament (KE) Nru 396/2005.] EFSA Journal 2018;16(8):5394.

(4) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for sintofen according to Article 12 of Regulation (CE) No 396/2005. [Opinjoni raġunata dwar ir-rieżami tal-livell massimu ta’ residwi għas-sintofen skont l-Artikolu 12 tar-Regolament (KE) Nru 396/2005.] EFSA Journal 2018;16(8):5406.